Jong man steeds in hospitaal ná slangbyt - Maroela Media
Dokters is tevrede met die vordering van 'n Gautengse tiener wat in Botswana deur 'n pofadder gepik is.
Karel-Jan (KJ) Binedell (19) van Randburg is die afgelope week die vierde keer in die Netcare Olivedale-hospitaal geopereer ná die voorval op 2 Januarie terwyl hy en sy ouers, Janet en Engelbert, en ouboet Engelbert jr. in 'n lodge by Kasane aan die Choberivier vakansie gehou het.
Janet vertel tydens die jongste operasie is sy been toegemaak waar die pofadder hom gepik het en vel van hoër op teen aan sy been oorgeplant.
Hier is vel gekry om oor die wond aan sy enkel te heg. Foto: Verskaf
"Nou moet hy hom stil gedra en 'n klein bietjie fisioterapie kry totdat die vel oor hopelik twee of drie weke heeltemal gevat het," vertel Janet.
Sy sê hulle hou duim vas dat daar nie ontsteking in die wond kom nie. "Die dokter wil hom tot Maandag daar hou – 19 dae in die hospitaal!"
KJ is aan sy enkel gepik terwyl hy en sy gesin vroegaand na hul kamer gestap het.
Janet het vroeër gesê hulle hoop KJ sal begin Februarie met sy studie in pastorale sielkunde aan Maties kan begin. "Ons hoop vir die beste."